奉酬淮南中書相公見寄
作者：武元衡
朝代：唐

paragraphs: 揚州隋故都，竹使漢名儒。
翊聖恩華異，持衡節制殊。
朝廷連受脤，台座接訐謨。
金玉裁王度，丹書奉帝俞。
九重辭象魏，千[里]握兵符。
鐵馬秋臨塞，虹旌夜渡瀘。
江長梅笛怨，天遠桂輪孤。
浩歎煙霜曉，芳期蘭蕙蕪。
雅言書一札，賓海雁東隅。
歲月奔波盡，音徽霧雨濡。
蜀江分井絡，錦浪入淮湖。
獨抱相思恨，關山不可踰。